REGULAMENTUL (CE) NR. 801/2007 AL COMISIEI
din 6 iulie 2007
privind exportul anumitor deșeuri destinate recuperării enumerate în anexa III sau IIIA la Regulamentul (CE) nr. 1013/2006 în anumite țări în care Decizia OCDE privind controlul circulației transfrontaliere a deșeurilor nu se aplică
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1013/2006 al Parlamentului European și al Consiliului din 14 iunie 2006 privind transferurile de deșeuri (1), în special articolul 37 alineatul (2),
după consultarea țărilor interesate,
întrucât:
(1)
În conformitate cu articolul 37 alineatul (1) din Regulamentul (CE) nr. 1013/2006, Comisia a formulat o cerere scrisă fiecărei țări unde nu se aplică Decizia C(2001)107 Final a Consiliului OCDE privind revizuirea Deciziei C(92)39 Final privind controlul circulației transfrontaliere a deșeurilor destinare operațiilor de recuperare. Prin aceasta, Comisia cere o confirmare scrisă că deșeurile enumerate la anexa III sau IIIA la prezentul regulament și exportul cărora nu este interzis în temeiul articolului 36 pot fi exportate din Comunitate pentru a fi recuperate în țara respectivă și cere o indicație privind eventuala procedură de control care se aplică în țara de destinație.
(2)
În aceste cereri, fiecare țară a fost rugată să indice dacă a optat pentru o interdicție sau pentru o procedură de notificare prealabilă scrisă și de acord preliminar scris sau dacă nu va efectua niciun control în ceea ce privește aceste deșeuri.
(3)
Comisia a primit răspunsuri la cererile sale scrise de la Algeria, Andorra, Argentina, Botswana, Belarus, Chile, China (Hong Kong), Costa Rica, Guyana, India, Liechtenstein, Moldova, Oman, Peru, Filipine, Federația Rusă, Sri Lanka, Taiwan, Thailanda, Vietnam.
(4)
Anumite țări nu au adresat o confirmare în scris cu privire la faptul că deșeurile pot fi exportate din Comunitate în țările respective pentru recuperare. În consecință, în conformitate cu articolul 37 alineatul (2) al doilea paragraf din Regulamentul (CE) nr. 1013/2006, trebuie să se considere că aceste țări au ales o procedură de acord preliminar scris.
(5)
Dispozițiile prezentului regulament ar trebui să înlocuiască dispozițiile Regulamentului (CE) nr. 1547/1999 al Comisiei din 12 iulie 1999 de stabilire a procedurilor de control care trebuie aplicate, în conformitate cu Regulamentul (CEE) nr. 259/93 al Consiliului, transporturilor de anumite tipuri de deșeuri către anumite țări care nu intră sub incidența Deciziei OCDE C(92)39 Final (2). Regulamentul (CE) nr. 1547/1999 ar trebui abrogat,
ADOPTĂ PREZENTUL REGULAMENT:
Articolul 1
Exporturile destinate recuperării deșeurilor enumerate la anexa III sau IIIA la Regulamentul (CE) nr. 1013/2006 și al căror export nu este interzis în temeiul articolului 36 către anumite țări care nu intră sub incidența Deciziei OCDE sunt reglementate de proceduri care reflectă alegerile făcute de aceste țări între:
(a)
o interdicție;
(b)
o procedură de notificare prealabilă scrisă și de acord preliminar scris; sau
(c)
nu este supus controlului în țara de destinație,
astfel cum sunt stabilite în anexă.
Articolul 2
Regulamentul (CE) nr. 1547/1999 al Comisiei se abrogă.
Articolul 3
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 iulie 2007.